CELEX: 
Language: da
Date: 2021-05-27 00:00:00
Title: KOMMISSIONENS DELEGEREDE FORORDNING (EU) …/… om ændring af Europa-Parlamentets og Rådets forordning (EU) 2019/787 for så vidt angår mærkning af spiritus, der fremkommer ved at kombinere en spiritus med andre fødevarer

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) 2019/787 indeholder ikke krav om, at den forskriftsmæssige betegnelse for spiritus fremstillet ved at kombinere en spirituskategori eller en geografisk betegnelse for en spiritus med andre fødevarer skal optræde i det samme synsfelt som det sammensatte udtryk, der beskriver kombinationen. Denne delegerede retsakt har til formål at fastsætte betingelserne for mærkning af sådanne former for spiritus.
            
            
               Når der ikke findes sådanne krav, fremgår den faktiske karakter af den spiritus, der fremkommer ved en sådan kombination, muligvis ikke tydeligt, og mærkningen kan foranledige forbrugerne til at tro, at det sammensatte udtryk er den egentlige betegnelse for spiritussen. Dette kan i visse tilfælde føre til misbrug af omdømmet for den spiritus (spirituskategorien eller den geografiske betegnelse), hvis forskriftsmæssige betegnelse optræder i kombination med en eller flere fødevarer, der er ikke er anvendt til fremstillingen af den, jf. bilag I til forordning (EU) 2019/787, eller med den relevante varespecifikation, eftersom den spiritus, der fremkommer, vil have en anden forskriftsmæssig betegnelse.
            
            
               2.HØRINGER FORUD FOR RETSAKTENS VEDTAGELSE
            
            
               En række medlemsstater har gjort Kommissionen opmærksom på, at fraværet af krav om angivelse af den forskriftsmæssige betegnelse for en spiritus i samme synsfelt som det sammensatte udtryk, svækker bestemmelserne om sidstnævnte.
            
            
               Der er gennemført høringer med deltagelse af eksperter fra alle 27 medlemsstater som forberedelse på eller i forbindelse med møderne i ekspertgruppen for Den Fælles Markedsordning for Landbrugsprodukter — Spiritus, der blev afholdt (virtuelt) den 13. oktober og 3. december 2020 og den 9. februar og 28. april 2021. Denne høringsproces førte til en bred konsensus om udkastet til delegeret forordning.
            
            
               Under den generelle offentlige høring, der blev gennemført i forbindelse med offentliggørelsen af udkastet til delegeret forordning på portalen for bedre regulering fra den 26. marts til den 23. april 2021, blev der også registreret konsensus. WTO-partnerne er blevet underrettet.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for den delegerede retsakt er artikel 50, stk. 3, i forordning (EU) 2019/787, og den delegerede retsakt vedrører kun én bestemmelse, som Kommissionen har fået beføjelse til at ændre i medfør af nævnte stykke. Retsakten bør vedtages efter proceduren i artikel 46 i forordning (EU) 2019/787.
            
            
               Artikel 1: Denne artikel indeholder bestemmelser om, at den forskriftsmæssige betegnelse for spiritus, der er fremstillet ved at kombinere en spirituskategori eller en geografisk betegnelse for en spiritus med andre fødevarer, skal optræde i det samme synsfelt som det sammensatte udtryk, der beskriver kombinationen. Dette har til formål at forhindre, at forbrugerne vildledes om indholdet af den spiritus, der fremkommer af kombineringen.
            
            
               Artikel 2: Denne artikel indeholder bestemmelser om en overgangsperiode, idet den muliggør, at spiritus, der berøres af nærværende forordning, og som blev mærket inden den 31. december 2022 i henhold til bestemmelserne i Europa-Parlamentets og Rådets forordning (EF) nr. 110/2008, fortsat kan bringes i omsætning, uden at skulle være ommærket.
            
            
               Artikel 3: I denne artikel fastsættes den samtidige anvendelse af den ændring, der er omhandlet i artikel 1, med de bestemmelser, som den henviser til (dvs. artikel 11, stk. 3, i forordning (EU) 2019/787), som i medfør af artikel 51, stk. 1, i forordning (EU) 2019/787 vil finde anvendelse fra den 25. maj 2021.
            
            
               KOMMISSIONENS DELEGEREDE FORORDNING (EU) …/…
            
            
               af 27.5.2021
            
            
               om ændring af Europa-Parlamentets og Rådets forordning (EU) 2019/787 for så vidt angår mærkning af spiritus, der fremkommer ved at kombinere en spiritus med andre fødevarer
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2019/787 af 17. april 2019 om definition, beskrivelse, præsentation og mærkning af spiritus, brugen af betegnelser for spiritus i præsentation og mærkning af andre fødevarer, beskyttelse af geografiske betegnelser for spiritus, brugen af landbrugsethanol og landbrugsdestillater i alkoholholdige drikkevarer samt om ophævelse af forordning (EF) nr. 110/2008
                  1
               , særlig artikel 50, stk. 3, og
            
         
         
            
               ud fra følgende betragtninger:
            
            
               (1)Artikel 11, stk. 3, i forordning (EU) 2019/787 fastsætter bestemmelser om beskrivelsen, præsentationen og mærkningen af alkoholholdige drikkevarer fremstillet ved at kombinere en spirituskategori eller en geografisk betegnelse for en spiritus med andre fødevarer. Sådanne alkoholholdige drikkevarer beskrives med sammensatte udtryk, der kombinerer enten en forskriftsmæssig betegnelse, der er fastsat i spirituskategorierne i bilag I til forordningen, eller den geografiske betegnelse for en spiritus med betegnelsen for andre fødevarer. 
            
            
               (2)Artikel 11, stk. 3, i forordning (EU) 2019/787 indeholder ikke krav om, at betegnelsen for den alkoholholdige drikkevare, der fremkommer, skal anføres i det samme synsfelt som det sammensatte udtryk. Dette kan foranledige forbrugerne til at tro, at det sammensatte udtryk er den egentlige betegnelse for den alkoholholdige drikkevare, idet spirituskategoriers eller geografiske betegnelsers omdømme uretmæssigt misbruges, navnlig når den alkoholholdige drikkevare, der fremkommer, er en spiritus.
            
            
               (3)I henhold til artikel 7, stk. 1, litra a), i Europa-Parlamentets og Rådets forordning (EU) nr. 1169/2011
                  2
                må fødevareinformationen ikke være af en sådan art, at den vildleder, især med hensyn til fødevarens art og identitet. I henhold til artikel 9 i samme forordning skal den obligatoriske fødevareinformation, herunder varebetegnelsen for fødevaren, angives, og i henhold til artikel 13 i samme forordning skal den obligatoriske fødevareinformation anføres på et iøjnefaldende sted, således at den er let synlig, letlæselig og, hvis det er relevant, ikke kan slettes.
            
            
               (4)I henhold til artikel 9 i forordning (EU) 2019/787 skal de præsentations- og mærkningskrav, der er fastsat i forordning (EU) nr. 1169/2011, anvendes på alkoholholdige drikkevarer, der fremkommer ved at kombinere spiritus med andre fødevarer. Med henblik på at sikre, at disse krav opfyldes bedst, navnlig hvad angår spiritus, der fremkommer ved en sådan kombination, bør det kræves, at den forskriftsmæssige betegnelse for den spiritus, der fremkommer, anføres i det samme synsfelt som det sammensatte udtryk, der beskriver kombinationen. Dette bør ske, hver gang det sammensatte udtryk angives i beskrivelsen, præsentationen eller mærkningen af spiritussen. Dette vil forebygge brugen af vildledende praksisser og sikre, at forbrugerne er korrekt informerede om den faktiske karakter af spiritus, der fremkommer ved at kombinere spiritus med andre fødevarer.
            
            
               (5)Denne forpligtelse bør dog ikke finde anvendelse, når den forskriftsmæssige betegnelse for spiritussen erstattes af et sammensat udtryk, der indeholder udtrykket "likør" eller "fløde", forudsat at det endelige produkt opfylder kravene i kategori 33 i bilag I til forordningen, jf. artikel 10, stk. 5, litra b), i forordning (EU) 2019/787.
            
            
               (6)Forordning (EU) 2019/787 bør derfor ændres.
            
            
               (7)Der bør fastsættes en overgangsperiode for anvendelsen af mærkningsbestemmelserne i nærværende forordning, således at spiritus mærket inden den 31. december 2022 i henhold til bestemmelserne i Europa-Parlamentets og Rådets forordning (EF) nr. 110/2008
                  3
                fortsat kan bringes i omsætning, uden at den kræves ommærket. 
            
            
               (8)I overensstemmelse med artikel 51, stk. 3, i forordning (EU) 2019/787 og for at undgå enhver form for lovgivningsmæssigt tomrum bør denne forordning finde anvendelse med tilbagevirkende kraft fra den 25. maj 2021 —
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) 2019/787 affattes artikel 11, stk. 3, således:
            
            
               "3.
                     Sammensatte udtryk til beskrivelse af en alkoholholdig drikkevare:
            
            
               (a)skrives med ens bogstaver i samme skrifttype, størrelse og farve
            
            
               (b)må ikke afbrydes af tekst- eller billedelementer, der ikke udgør en del af dem
            
            
               (c)må ikke skrives med en større skrifttype end den, som den alkoholholdige drikkevares betegnelse er skrevet med, og
            
            
               (d)ledsages, i tilfælde hvor den alkoholholdige drikkevare er en spiritus, altid af den forskriftsmæssige betegnelse for spiritussen, som skal optræde i det samme synsfelt som det sammensatte udtryk, medmindre den forskriftsmæssige betegnelse erstattes af et sammensat udtryk i overensstemmelse med artikel 10, stk. 5, litra b).".
            
            
               Artikel 2
            
            
               Spiritus, som ikke opfylder kravene i artikel 11, stk. 3, litra d), i forordning (EU) 2019/787 som ændret ved nærværende forordning, men som opfylder kravene i forordning (EF) nr. 110/2008, og som blev mærket inden den 31. december 2022, kan fortsat bringes i omsætning, indtil lagrene er opbrugt.
            
            
               Artikel 3
            
         
         
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
            
               Den finder anvendelse fra den 25. maj 2021.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 27.5.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
            
               
                     
               
            
         
         
            
                  
                     (1)
                  
                        EUT L 130 af 17.5.2019, s. 1.
               
               
                  
                     (2)
                  
                        Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).
               
               
                  
                     (3)
                  
                        Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (EUT L 39 af 13.2.2008, s. 16).